En **livstidssenator** er en senator valgt eller utpekt på livstid. Ordningen har vært praktisert i flere land.

Italia
------

I Italia utnevnes en *senatore a vita* av presidenten «for fremragende patriotiske fortjenester innen det sosiale, vitenskapelige, kunstneriske eller litterære område». Tidligere presidenter er livstidssenatorer *ex officio*.

Den italienske forfatningen begrenser antallet livstidssenatorer, bortsett fra tidligere presidenter, til fem. De har samme rettigheter som valgte senatorer, inkludert retten til å stemme i senatet og til å bli valgt til president for senatet. Deres embedsperiode tar ikke slutt ved oppløsningen av senatet, og de kan sitte i et hvilket som helst valgt senat i hele sin livstid.

Alle italienske presidenter har foretatt minst én utnevnelse av en livstidssenator, bortsett fra Oscar Luigi Scalfaro. Luigi Einaudi utnevnte åtte senatorer.

### Liste over Italias livstidssenatorer

Livstidssenatorer:

* Elena Cattaneo - 60 år og 205 dager, utnevnt.
* Carlo Azeglio Ciampi - 102 år og 157 dager, tidligere president.
* Mario Monti - 80 år og 57 dager, utnevnt.
* Renzo Piano - 85 år og 243 dager, utnevnt.
* Carlo Rubbia - 89 år og 45 dager, utnevnt.
* Liliana Segre, utnevnt i 2018

Tidligere livstidssenatorer:

|  |  |  |
| --- | --- | --- |
| * Claudio Abbado
* Giovanni Agnelli
* Giulio Andreotti
* Carlo Bo
* Norberto Bobbio
* Pietro Canonica
* Guido Castelnuovo
* Emilio Colombo
* Francesco Cossiga
* Eduardo De Filippo
* Francesco De Martino
* Enrico De Nicola
* Gaetano De Sanctis
* Luigi Einaudi
 | * Amintore Fanfani
* Giovanni Gronchi
* Pasquale Jannaccone
* Giovanni Leone
* Rita Levi-Montalcini
* Mario Luzi
* Cesare Merzagora
* Eugenio Montale
* Giorgio Napolitano
* Pietro Nenni
* Giuseppe Paratore
* Ferruccio Parri
* Sandro Pertini
* Sergio Pininfarina
 | * Camilla Ravera
* Meuccio Ruini
* Carlo Alberto Salustri, kjent som Trilussa
* Giuseppe Saragat
* Oscar Luigi Scalfaro
* Antonio Segni
* Giovanni Spadolini
* Luigi Sturzo
* Paolo Emilio Taviani
* Arturo Toscanini
* Leo Valiani
* Vittorio Valletta
* Umberto Zanotti Bianco
 |

Canada
------

Medlemmer av det kanadiske senatet ble frem til 1965 utnevnt på livstid. Senere utnevnte senatorer har måttet gå av ved fylte 75 år.

Sør-Amerika
-----------

En rekke søramerikanske land har gitt tidligere presidenter rett til sete i senatet på livstid (*senador vitalicio*). Fordi ordningen ble ansett som udemokratisk har den blitt avskaffet i de fleste land. Paraguay har fremdeles en slik ordning, men livstidssenatorene har ikke stemmerett. I Venezuela fantes ordningen fra 1961 til 1999, i Peru fra 1979 til 1993 og i Chile fra 1980 til 2005. Augusto Pinochet var livstidssenator i Chile frem til 2000, men ble fradømt setet.

Frankrike
---------

Under den tredje franske republikk bestod det franske senatet av 300 medlemmer, og av disse var 75 uavsettelige (*sénateur inamovible*). Ordningen ble introdusert i 1875 og avskaffet for nye senatorer i 1884, selv om allerede utnevnte beholdt sine plasser. Den siste franske livstidssenatoren, Emile Deshayes de Marcère, døde i 1918. Tilsammen var det 116 livstidssenatorer.

Noter
-----

1. ↑  «This Holocaust survivor receives 200 threats a day. Now she needs police protection». *CNN*. 7. november 2019. Besøkt 9. november 2019.
2. ↑  Leone var livstidssenator fra 1967 til 1971 etter utnevnelse og fra 1978 til sin død (2001) ex officio, som tidligere president.
3. ↑  Napolitano var livstidssenator før han ble president
4. ↑  Toscanini ble utnevnt 5. desember 1949, men takket nei neste dag.
5. ↑  Les sénateurs inamovibles Arkivert 18. juni 2006 hos Wayback Machine.

Eksterne lenker
---------------

* Senato.it: Senatori a vita